Grécky poklad - Stone, Irving; Janák, Dušan (Slovenský spisovateľ, a.s. Bratislava, 2019)
Po románoch Smäd po živote a Agónia a extáza ponúkame slovenským čitateľom nové vydanie ďalšieho vynikajúceho románu z pera majstra životopisného žánru. Irving Stone v ňom nesmierne pôsobivo zobrazil životné osudy geniálneho objaviteľa Tróje a Mykén - priekopníka modernej archeológie Heinricha Schliemanna a jeho gréckej manželky Sofie.
Keď sa Heinrich a Sofia zoznámili, bol Schliemann bohatým svetobežníkom, rojkom, ktorý si zaumienil, že objaví Homérovu Tróju. Bol to jeho detský sen, keďže už ako mladý chlapec podľahol čaru Iliady a Odysey a uveril, že mýtická Trója nie je len výplodom básnikovej fantázie. Pre tento životný sen sa mu podarilo nadchnúť aj mladučkú, vzdelanú a bystrú Sofiu, ktorá sa mu stala oporou a aktívnou spolupracovníčkou pri vykopávkach. Predstavitelia oficiálnej vedy Schliemannom opovrhovali, označovali ho za diletanta, no tento húževnatý amatérsky nadšenec napokon vtedajším vedeckým kapacitám dokázal, že mal vo svojich teóriách pravdu.
Životný príbeh manželov Schliemannovcov vyrozprávaný aj z pohľadu Sofie, odvážnej, silnej ženy, v ktorej Heinrich našiel svoj "grécky poklad", je nádherným dôkazom nezlomnosti ľudského ducha, a preto aj dnes môže byť pre nás inšpiráciou.
Keywords: Schliemann, Henrich -- nemecký archeológ -- 6.1.1822-26.12.1890; americká literatúra; historické romány; biografické romány; Trója; biografie; populárno-náučné publikácie